CELEX: 62013CN0013
Language: fi
Date: 2013-01-10 00:00:00
Title: Asia C-13/13 P: Valitus, jonka Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin ja Serge Antoine José Perez Pourvoi ovat tehneet 10.1.2013 unionin yleisen tuomioistuimen (viides jaosto) asiassa T-574/08, Syndicat des thoniers méditerranéens ym. vastaan komissio, 7.11.2012 antamasta tuomiosta

9.3.2013   
            
            
               FI
            
            
               Euroopan unionin virallinen lehti
            
            
               C 71/12
            
         Valitus, jonka Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin ja Serge Antoine José Perez Pourvoi ovat tehneet 10.1.2013 unionin yleisen tuomioistuimen (viides jaosto) asiassa T-574/08, Syndicat des thoniers méditerranéens ym. vastaan komissio, 7.11.2012 antamasta tuomiosta
   (Asia C-13/13 P)
   2013/C 71/19
   Oikeudenkäyntikieli: ranska
   
      Asianosaiset
   
   
      Valittajat: Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin ja Serge Antoine José Perez (edustaja: avocate C. Bonnefoi)
   
      Muut osapuolet: Euroopan komissio, Gérard Buono, Jean-Luc Buono, Roger Del Ponte, Serge Antoine Di Rocco, Jean Gérald Lubrano, Jean Lubrano, Jean Lucien Lubrano, Fabrice Marin ja Robert Marin
   
      Vaatimukset
   
   
               —
            
            
               valittajien valitus perusteineen ja vaatimuksineen on hyväksyttävä
            
         
               —
            
            
               unionin yleisen tuomioistuimen (viides jaosto) 7.11.2012 asiassa T-574/08 antama tuomio on kumottava siltä osin kuin siinä hylättiin valittajien nostama kanne
            
         
               —
            
            
               unionin yleisen tuomioistuimen (viides jaosto) 7.11.2012 asiassa T-574/08 antama tuomio on kumottava oikeudenkäyntikuluja koskevan ratkaisun osalta
            
         
               —
            
            
               Syndicat des Thoniers de la Méditerranéen (STM) valitus, vahingonkorvausvaatimus mukaan lukien, on otettava tutkittavaksi ja hyväksyttävä
            
         
               —
            
            
               unionin tuomioistuimeen valittaneiden henkilöiden unionin yleisessä tuomioistuimessa esittämät vaatimukset on hyväksyttävä
            
         
               —
            
            
               valittajien unionin yleisessä tuomioistuimessa esittämät vaatimukset on hyväksyttävä siltä osin kuin kyse on vahingon kattavan korvauksen periaatteesta
            
         
               —
            
            
               valittajien unionin yleisessä tuomioistuimessa esittämät vaatimukset on hyväksyttävä siltä osin kuin ne koskevat alkuperäisessä kannekirjelmässä vaadittua mutta sen jälkeen, kun toimintatappioiden laskentaan vaikuttavat seikat vakiintuivat ja todisteet saatiin kerättyä, täsmennettyä vahingonkorvauksen määrää
            
         
               —
            
            
               jos edellisen kohdan vaatimus hylätään, asiantuntija on nimitettävä Euroopan komission kustannuksella laskemaan maksettavat korvaukset unionin tuomioistuimen hyväksymien laskentasääntöjen mukaisesti
            
         
               —
            
            
               komissio on velvoitettava vastaamaan kaikista oikeudenkäyntikuluista ja korvaamaan kaikki STM:n ja yksittäisten kantajien asianajo-, menettely-, kuljetus- ja matkakulut.
            
         
      Oikeudelliset perusteet ja pääasialliset perustelut
   
   Valittajat esittävät valituksensa tueksi neljä valitusperustetta.
   Ensinnäkin Syndicat des Thoniers de la Méditerranée katsoo, että unionin yleinen tuomioistuin otti vääristyneellä tavalla huomioon asiakirja-aineistoon sisältyvät seikat, kun se katsoi, ettei STM:llä ole oikeussuojan tarvetta, ja totesi, ettei sen nostamaa kannetta voida ottaa tutkittavaksi.
   Toiseksi kantajat katsovat, että unionin yleinen tuomioistuin teki oikeudellisen virheen, kun se tulkitsi asiassa C-221/09, AJD Tuna, 17.3.2011 annettua tuomiota siten, että siinä hyväksyttäisiin asetuksen (EY) N:o 530/2008 (1) pitäminen lainvastaisena säädöksenä. Valittajien mukaan kyseinen asetus on lainmukainen mutta osittain pätemätön.
   Kolmanneksi valittajat moittivat ensimmäisen oikeusasteen tuomioistuinta siitä, ettei se todennut lainmukaisesta toimesta johtuvaa komission vastuuta, joka perustuu siihen, ettei vahinko, johon asiassa vedottiin, ylittänyt niiden taloudellisten riskien rajoja, jotka ovat ominaisia kalastuksen harjoittamiselle.
   Viimeiseksi valittajat moittivat unionin yleistä tuomioistuinta siitä, että se antoi ratkaisunsa niiden sääntöjen vastaisesti, joiden noudattamista sen on valvottava, koska se ei antanut ratkaisua perusteista ja vaatimuksista sellaisina kuin asianosaiset esittivät ne mainitussa tuomioistuimessa. Erityisesti valittajat moittivat unionin yleistä tuomioistuinta siitä, ettei se antanut ratkaisua asetuksella (EY) N:o 530/2008 toteutettua espanjalaisten nuotta-alusten ja valittajien nuotta-alusten erilaista kohtelua koskevista perusteista ja vaatimuksista.
   
      (1)  Tonnikalaa Atlantin valtamerellä pituuspiirin 45° läntistä pituutta itäpuolella sekä Välimerellä kalastavia kurenuotta-aluksia koskevista kiireellisistä toimenpiteistä 12.6.2008 annettu komission asetus (EY) N:o 530/2008 (EUVL L 155, s. 9).